Peter Pellegrini

Peter Pellegrini () er ein slovakisk politikar som har vore president i Slovakia sidan 15. juni 2024. Han var før dette statsminister i Slovakia frå 2018 til 2020.

Pellegrini har òg vore helseminister frå desember 2019 til mars 2020, visepremierminister (2016–2018) og minister for utdanning og vitskap (2014), og har dessutan vore formann i det slovakiske parlamentet i periodane 2014–2016 og 2023–2024. Han var òg medlem av partiet Retning – sosialdemokrati (Smer-SD), men forlét dette partiet og var med på å stifta og leia Røysta – sosialdemokrati (Hlas-SD) sidan juni 2020.

I januar 2024 kunngjorde Pellegrini sitt kandidatur til presidentvalet i Slovakia i 2024. Han enda på andreplass etter Ivan Korčok i fyrste valomgang. Han vann likevel over Korčok i den andre omgangen som vart halde den 6. april med 53 % av røystene. Han vart innsett som den sjette presidenten i Slovakia den 15. juni 2024.

 Bakgrunn 
Pellegrini studerte på økonomifakultet ved Matej Bel Universitet og Tekniske universitetet i Košice, med fokus på bank, investering og finans ved det sistnemnte. Mellom 2002 og 2006 yrkte han som økonom og seinare som rådgjevar for Lubomír Vážny, ein medlem av det slovakiske parlamentet.

 Politisk karriere 
 Tidlege funksjonar 
Ved parlamentsvalet i 2006 vart han vald inn i det slovakiske parlamentet for partiet Smer-SD. Han vart attvald ved valet i 2010 og 2012. Mellom 2012 og 3. juli 2014 var han statssekretær for finans. Han vart ei kort tid etter minister for utdanning og vitskap.

 Fyrste mandat som formann i parlamentet 
Den 25. november 2014 vart han vald til formann i det slovakiske parlamentet. I 2015 vart han utnemnd til «Digital Champion» av Slovakia, ein posisjon utnemnd av EU for å promotera fordelane med eit inkluderande digitalt samfunn.

 Statsminister 
mini|Pellegrini møter USAs president Donald Trump i Det kvite hus den 3. mai 2019.
mini|Pellegrini møter den russiske statsministeren Mikhail Mishustin i Moskva den 26. februar 2020.

Under statsminister Robert Fico vart Pellegrini visepremier for investeringar i 2016, og vart teken i eid som regjeringsleiar etter at forgjengaren hans gjekk av den 15. mars 2018 i kjølvatnet av mordet på journalisten Ján Kuciak. President Andrej Kiska godkjente regjeringa til Pellegrini den 21. mars 2018; 81 medlemer av det slovakiske parlamentet røysta for å godkjenda kabinettet veka etter.

Etter å ha vore ei kort tid som fungerande innanriksminister i april 2018, tok Pellegrini over rolla som finansminister då Peter Kažimír forlét embetet for å verta guvernør for Den slovakiske nasjonalbanken i 2019.

Seinare, i desember 2019, vart han også fungerande helseminister etter at Andrea Kalavská gav seg.

 Andre mandat som formann i parlamentet 
Den 25. oktober 2023 vart han attvald som formann i det slovakiske parlamentet med 131 røyster.

 Presidentkandidat 
Pellegrini kunngjorde sitt kandidatur som president i Slovakia den 19. januar 2024 etter stor støtte blant tilhengjarane hans, partiet hans Hlas-SD og koalisjonspartiet Smer-SD.

Den 23. mars 2024 kom han på andre plass i fyrste runde med 37,03 % med karriere-diplomat Ivan Korčok som vann med 42,52 % og pensjonist advokat og domar Štefan Harabin som tok tredjeplass med 11,74 %.

Den 6. april 2024 vann han den andre runden med 53,12 % mot Ivan Korčok med 46,88 %. Dagen etter valet, stadfesta Pellegrini at han ville gå av som leiar for Hlas-SD og gjeva frå seg medlemskapen sin i partiet for å heidra den uskrivne politiske tradisjonen om at presidenten skal vera ein ikkje-partisk embetsinnehavar.

 Personleg liv 
Pellegrini har italienske forfedre. Hans farfar Leopoldo Pellegrini (1856–1942) kom til Austro-Ungarn for å taka del i bygginga av jernbanen mellom Levice og Zvolen. I 2019 skildra han seg som ein ikkje-praktiserande Katolikk.

Pellegrini er ein ungkar. I eit intervju med tabloidet Plus 7 dní i 2020, vart Pellegrini spurt om han var homofil, noko han nekta. Denne hendinga førte til at redaktøren i magasinet gjekk av, som hevda at Pellegrini hadde blanda seg inn for å stansa spørsmålet frå å verta publisert.

 Kjelder 

Denne artikkelen bygger på «Peter Pellegrini» frå ,  den 15. juni 2024.  

 Bakgrunnsstoff 



Kategori:Statsministrar i Slovakia
Kategori:Slovakiske presidentar